| **Yuriko Koike小池 百合子** |
| --- |
|  |
| Gimė | 1952 m. liepos 15 d. (70 metų)Ašija, Hiogo prefektūra, Japonija |
| Tokijo gubernatorė |
| Ėjo pareigas | 2016 m. rugojūčio 1 d. –  |
| Ankstesnis | Yōichi Masuzoe |
| Japonijos gynybos ministrė |
| Ėjo pareigas | 2007 m. liepos 4 d. – 2007 m. rugpjūčio 27 d. |
| Ankstesnis | Fumio Kyūma |
| Vėlesnis | Masahiko Kōmura |
| 

|  |
| --- |
| Japonijos aplinkos ministrė |
| Ėjo pareigas | 2003 m. rugsėjo 22 d. – 2006 m. rugsėjo 26 d. |
| Ankstesnis | Shunichi Suzuki |
| Vėlesnis | Masatoshi Wakabayashi |

 |
|  |
| Veikla | politikė |
| Partija | Tomin Fāsuto no KaiKibō no TōLDP (2003–2017) |
|  |
| Alma mater | Kairo universitetas |
|  |
|  **Vikiteka** | Yuriko Koike |

**Juriko Koike** (jap. 小池 百合子 = *Koike Yuriko*, g. 1952 m. liepos 15 d.) – Japonijos politikė, dabartinė Tokijo gubernatorė, buvusi šalies aplinkos (2003–2006 m.) bei gynybos (2007 m.) ministrė, Atstovų rūmų narė (1993–2016 m.).

Biografija
----------

Juriko Koike gimė Ašijos mieste (Hiogo prefektūra, Japonija). Jos tėvas vertėsi naftos produktų importu, todėl paragino dukrą domėtis arabų šalimis. 1971 m. Koike išvyko studijuoti į Kairo universitetą Egipte. Įgijusi sociologijos bakalauro laipsnį, grįžo į Japoniją, dirbo vertėja iš arabų kalbos. Vėliau perėjo į žurnalistiką, ėmė interviu iš tokių asmenybių kaip Muamaras al Kadafis ir Jesiras Arafatas, dirbo žinių pranešėja.

1992 m. kaip Japonijos naujosios partijos (jap. 日本新党 = *Nihon Shintō*) atstovė buvo išrinkta į Patarėjų rūmus, vėliau kelis kartus perrinkta į Atstovų rūmus. Per šį laiką ne kartą keitė narystę partijose, ilgiausiai (2003–2017 m.) buvo Japonijos įtakingiausios Liberalų demokratų partijos (LDP) nare. Kaip LDP narė buvo paskirta vadovauti Aplinkos ministerijai (2003–2006 m.), vėliau trumpai ėjo gynybos ministrės pareigas (2007 m.), 2008 m. siekė LDP vadovo posto, kuris būtų lėmęs tapimą ministre pirmininke, tačiau partijos vidiniuose rinkimuose liko trečia.

2016 m. atsistatydinus tuometiniam Tokijo gubernatoriui Joiči Masuzoe, Koike paskelbė apie savo kandidatavimą į gubernatoriaus postą kaip LDP atstovė. Tai nebuvo suderinta su LDP Tokijo skyriumi ir sukėlė įtampas partijos viduje: LDP oficialiai parėmė kitą kandidatą – Hiroja Masuda, o dalis narių prieštaraudami išreiškė palaikymą Koike. Nepaisant to, Koike laimėjo rinkimus, tapdama pirmąją moterimi, išrinkta į Tokijo gubernatorius, o 2020 m. buvo perrinkta antrai kadencijai.

Tapusi gubernatore, 2016 m. Koike įkūrė regioninio lygmens partiją *Svarbiausia – tokijiečiai* (jap. 都民ファーストの会 = *Tomin Fāsuto no Kai*), kuri po metų vykusiuose savivaldos rinkimuose laimėjo daugiausiai balsų ir Tokijaus taryboje suformavo valdančiąją daugumą. 2017 m. Koike pasitraukė iš LDP ir įsteigė nacionalinio lygmens Vilties partiją (jap. 希望の党 = *Kibō no Tō*), laimėjusią kelias vietas nacionaliniuose parlamento rinkimuose.

Galerija
--------

* Pasaulio ekonomikos forume 2008 m.Pasaulio ekonomikos forume 2008 m.
* Su Didžiosios Britanijos premjeru Borisu Džonsonu 2017 m.Su Didžiosios Britanijos premjeru Borisu Džonsonu 2017 m.
* Su Sakartvelo prezidente Salome Zurabišvili 2019 m.Su Sakartvelo prezidente Salome Zurabišvili 2019 m.
* Su Japonijos premjeru Šinzo Abe 2020 m.Su Japonijos premjeru Šinzo Abe 2020 m.

Išnašos
-------

1. ↑  Yuriko Koike profile, The Governor's Corner
2. ↑  Will Tokyo elect its first female governor?, East Asia Forum, 29 July 2016
3. ↑  Koike has conquered Tokyo. What next?, East Asia Forum, 11 July 2017

Nuorodos
--------

* Oficiali svetainė